Anabel Santiago - Uiquipedia

# Anabel Santiago

### De Uiquipedia

Anabel Santiago naz en Buenos Aires (Arxentina), nel añu 1981, emprimando cantar tonada asturiana a la edá de trece años. Ye na actualidá la cantadora de tonada con mayor proyección d'Asturies. Fue nomada Meyor Voz Asturiana del Memorial "Silvino Argüelles" nes ediciones 2003, 2004, 2005 y 2006.

Nel barriu de La Corredoria d'Uviéu hai una urbanización de cais dedicaes a les grandes estrelles del folclor y la música tradicional asturiana de tolos tiempos. Naturalmente la mayoría de los nomes illustraos son d'artistes yá fallecíos o bien avanzaos d'años. La escepción ye Anabel Santiago, que con namás 19 años contó cola so propia cai, por mor d'una llarga retafila de galardones, premios, collaboraciones, xires y grabaciones que vien realizando dende los 12 años.

Emprimando en 1995, gana en bien d'ocasiones los concursos más importantes de la tonada asturiana: Concursu Ciudá d'Uviéu, Concursu de La Nueva, Concursu d'El Comercio de Xixón, Concursu d'Amieva, Concursu de Tonada d'Avilés, Concursu Cuenca del Caudal… y ye contratada pol Gobiernu del Principáu d'Asturies pa actuar n'Europa y Llatinoamérica –Bruxelles, Xinebra, Llausana, Buenos Aires, Cuba…-.

En 1996 realiza les sos primeres grabaciones xunto a otros campeones de la tonada. Anicia a facese notar en festivales de folk como Lorient o Folk Segovia. Participa nun curtiu cinematográficu, La neña de los mios güeyos, en 1999. En 2000 realiza una importante collaboración con Dixebra, nuna esitosa grabación, Glaya un país. Nel 2001 edita'l so primer trabayu, en clave tradicional, titulada Tierra de sueños.

Nel 2003 Anabel Santiago edita'l so segundu discu, Al son de la lluna, que supón una revolución dientro del mundu de la tonada y del cantu asturianu. La inquietú que siempre amuesa l'artista yá ye una realidá plasmada en temes de gran belleza, talos como “A la mar vanse los ríos”, “Cantar del home solu” o “Amor quién te tuviera”… Collabora nel mesmu añu na nueva grabación del multiinstrumentista y productor Tino de Giraldo.

Nesta dómina conoz a Michael Lee Wolfe, músicu y productor americanu afincáu n'Asturies, col qu'entama una collaboración qu'inclui diversos proyectos. A parte de les sos actuaciones xunto a l'Asturiana Mining Company, Anabel Santiago ye llamada pola Compañía Asturiana d'Espectáculos pa ser la voz principal de los nuevos proyectos, como Nel Camín o Torner, o la so destacada collaboración na estrena de la obra Camín a Xixón, na Plaza Mayor de Xixón. En 2004 realiza una xira per Venezuela xunto a Alberto Varillas y el grupu Ástura.

Xunto al citáu cantante y gaiteru Alberto Varillas, Anabel Santiago ye la estrella del nuevu espectáculu Torner, cola producción musical d'Ismael González Arias, que s'estrena'l 26 de febreru de 2005 nel Conservatoriu Superior “Eduardo Martínez Torner” d’Uviéu, un espectáculu col que va dir de xira per Asturies a lo llargo de tol añu.

A finales del añu 2005 sal en CD el so trabayu Anabel Santiago canta a Diamantina Rodríguez, dedicáu a la figura femenina más importante de la música asturiana, Diamantina Rodríguez, y que ye'l primeru qu'algama una distribución per tol territoriu español, de la mano de Galileo MC.

Nel CD Música de Mujer, edición exclusiva de la FNAC, incluyóse'l so tema "Esi pandeiru que toco", del CD Anabel Santiago canta a Diamantina Rodríguez, y nel CD Nuestra diversidad cultural, editáu pola FNAC, Galileo MC y Radio 3, abrióse col so tema "El galán d'esta villa", orixinal d'Ismael González Arias.

Dexando de llau’l so llargu currículu, tien de puntualizase qu'Anabel Santiago posee una personalidá y una voz cola que namás cuenten los grandes comunicadores. Dalgo que nos remite a los sos ídolos: Mercedes Sosa, Pete Seeger, Dulce Pontes o'l mesmu Elvis Presley.

Retrieved from "http://ast.wikipedia.org../../../a/n/a/Anabel_Santiago_9557.html"

Categoríes: Cantantes d'Asturies | Tonada

##### Views

- Artículu
- Discusión
- Revisión actual

##### Buscar